**Poem despre noi \* poezie care a obtinut menţiune la Concursul Internaţional de Poezie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poemul acesta, să n-ai vreo-ndoială,

E doar despre noi, despre-o ea şi un el,

Pe coli de argint, picături de cerneală,

Simetric croite... Aproape la fel

De parcă o clonă a mâinilor tale

Sunt mâinile mele ce-ating înălţimi,

Identice linii, accente vitale,

Şi noi similari în sutimi de miimi.

Poemul acesta vorbeşte de mine

Şi totuşi de tine e vorba, de noi,

Aidoma suntem cu ziua ce vine

Pe care-o începem de-a pururi în doi.

Poemul acesta, o mare bizară,

Sărută apusul odată cu noi

Și-adoarme cu fruntea pe steaua polară

Să știe și cerul că-i scris de-amândoi.

De parcă un meșter cu mâna de aur

Îmbracă în straie de stele și flori

Povestea iubirii eterne, tezaur

Găsit într-un gral, sub celeste ninsori.

Poemul acesta ne stă mărturie

Că versul învinge destinul incert,

Un el şi o ea împletind veşnicie

’ntr-un vis împlinit ca o oază-n deşert.